《题项圣尹竹斋》
宋代·曾丰

之君命屯有孤辰，之子德孤无同人。
天遣之君友之子，宾主相忘无彼此。
出墙春梢道骨轻，侵书晚色天姿清。
客来面目挟尘土，对君有头不敢举。
客来言语挟尘埃，对君有口不敢开。
坐听一宾陪一主，夜雨秋风相尔汝。
主人养高宾养虚，九天上与神龙俱。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。